ספרטק מוסקבה (כדורגל)

היסטוריה

קבוצת הכדורגל ספרטק מוסקבה יונקת את שורשיה מחטיבת הכדורגל של חטיבת ההתעמלות הרוסית "סוקול" שהוקמה ב-16 במאי 1883. הקבוצה התקיימה עד שנת 1917 משהולאמה ושינתה שמה לקבוצת "MKS" (חוג הספורט המוסקבאי).
ב-18 באפריל 1922 שינתה שמה ל"ספרטק" ואומצה על ידי איגוד מקצועי ונחשבה בתור "הקבוצה של העם". אחד ממייסדי אגודת ספרטק, ניקולאי סטרוסטין, הציע שהקבוצה תקרא על שם ספרטקוס, שהיה עבד רומי שהוביל התקוממות עבדים נגד האימפריה הרומית. ספרטק הפכה למועדון גדול כשזכתה לראשונה באליפות ברית המועצות בשנת 1936.
בשנות ה-60, כשהכדורגל החל להיות פופולרי בברית המועצות, ספרטק זכתה בשתי אליפויות, אך בשנת 1976 ירדה לליגה השנייה. הקהל של ספרטק המשיך לתמוך בה גם בעונה הבאה, וספרטק חזרה לליגה הסובייטית הבכירה כעבור שנה. שנתיים מאוחר יותר, ב-1979, זכתה ספרטק באליפות ברית המועצות.
ב-20 באוקטובר 1982 אירע אסון באצטדיון לנין במוסקבה, בעת משחק בין ספרטק לקבוצה ההולנדית HFC הארלם במסגרת גביע אופ"א. 66 אנשים נדרסו למוות בעת מנוסת בהלה, במה שהיה אסון הספורט הגדול ביותר של רוסיה.
פרק חדש במועדון החל כשברית המועצות נפלה, והוקמה הליגה הרוסית. ספרטק שהובלה על ידי המאמן הראשי אולג רומנצב, שלטה בליגה וזכתה ב-9 אליפויות ב-10 שנותיה הראשונות של הליגה, כשהיא מייצגת את רוסיה פעם אחר פעם בליגת האלופות
בשנת 2005 ובשנת 2006 סיימה ספרטק במקום השני בליגה הרוסית לאחר שעברה בתצוגות מרשימות את לוקומוטיב מוסקבה, זניט סנקט פטרבורג ורובין קאזאן בדרך למקום השני ששלח נציגה לליגת האלופות.
בתחילת שנת 2007 השתתפה ספרטק בטורניר "גביע הערוץ הראשון", שנערך בישראל. במהלך הטורניר, ניצחה ספרטק את מכבי חיפה הישראלית, ובסופו של דבר הפסידה את הגביע לצסק"א מוסקבה.
ב-2014 הקבוצה עברה לאצטדיון אוטקריטיה ארנה, סמוך לשדה התעופה טושינו במוסקבה. האצטדיון מכיל 45,360 מקומות ישיבה ונבנה בעלות של מעל 400 מיליון דולרים במטרה לארח המשחקים במונדיאל 2018.
במאי 2017 זכתה באליפות העשירית שלה, לאחר 16 שנות בצורת ללא תוארי אליפות וזכתה לראשונה בתולדותיה בטורניר הסופרקאפ הרוסי.

אצטדיון הקבוצה ומתקני אימונים

עד שנת 2014 ספרטק לא החזיקה באצטדיון משלה. לאורך ההיסטוריה הקבוצה אירחה את משחקי הבית באצטדיונים שונים ברחבי מוסקבה כגון אצטדיון לוקומוטיב מוסקבה ובאצטדיון לוז'ניקי. אחרי שהמועדון נרכש על ידי אנדריי צ'רביצ'נקו בראשית שנות ה-2000, היו תוכניות לבניית אצטדיון כדורגל עבור הקבוצה, אך הוא לא נבנה. כשלאוניד פדון, בעל השליטה בחברת לוקאויל, רכש את המועדון בשנת 2006, הממשל העניק למועדון חלקת אדמה בטושינו לצורך בניית האצטדיון. האצטדיון תוכנן להכיל 42,000 איש ולכלול קומפלקס ספורט ובו גם מגרשי טניס, כדורעף, כדורסל וכדוריד. טקס הנחת אבן הפינה נערך ב-2 ביוני 2007. ב-19 בפברואר 2013 נחתם הסכם עם בנק "אטקריטיה" לתקופה בת 6 שנים שבמסגרתה ייקרא האצטדיון "אטקריטיה ארנה" (באוגוסט 2018 החוזה חודש לחמש שנים נוספות). משחק הפתיחה נערך ב-5 בספטמבר 2014 כשספרטק אירחה את קבוצת הכוכב האדום בלגרד, מסרביה (במשחק שהסתיים בשוויון 1:1). משחק רשמי ראשון נערך ב-14 בספטמבר 2014, במסגרת המחזור השביעי של ליגת העל, כשספרטק גברה על טורפדו מוסקבה בתוצאה 3:1.
מתקן האימונים של הקבוצה נמצא בכפר טראסובקה שבמחוז מוסקבה. בשנת 2011 המתקן שופץ ועוצב מחדש והוא מהווה לאחד ממתקני האימונים הוותיקים במדינה ומשמש את ספרטק מאז 1935.

אוהדים

ארגוני האוהדים הראשונים בברית המועצות הוקמו סביב מועדון ספרטק. ארגון האוהדים הראשון הוקם בשנת 1972.
משנת 2005 פועל ארגון Fratria כארגון אוהדים מרכסי. במאי 2012 הנהלת מועדון הכדורגל העניקה את מספר 72 לאוהדים ואף שחקן משורותיה לא הורדה ללבוש חולצה תחת מספר זה. ארגוני האולטראס של ספרטק הם Ultra Sever, (B6 United, G-7 Ultras, Globus, U-Brigade, Ziga-Zaga), Supporters Group (Creative Group, Furious Ultras, No Title Group, Sector, Supporters Overhead) ואחרים.
לאוהדי ספרטק יחסים חמים עם אוהדי טורפדו מוסקבה, סאטורן ראמנסקויה, רוסטוב, ואוריול. לארגוני האוהדים יחסים טובים גם עם אוהדי הכוכב האדום בלגרד ועם אולימפיאקוס היוונית.

בעלי הקבוצה

מאז שנת 2000 הקבוצה נמצאת בבעלות האוליגרך לאוניד פדון, המחזיק גם בבעלות חברת הנפט לוקאויל, המממנת את הקבוצה.